IS tutustui vakuutusyhtiön etsivän raporttiin. Sen mukaan tutkija on kohdistanut huomionsa etenkin Pian liikkumiseen ja käsien käyttöön.

Oululainen Pia Puumalainen huomasi kesäkuussa, että häntä seurattiin. Valkoinen auto varjosti perheen liikkeitä kodin lähistöllä, kaupungilla ja jopa 80 kilometrin päässä Raahessa.

Auton omistaja ei selvinnyt Traficomin rekisteritunnusten tiedustelusta eikä poliisikaan pystynyt kertomaan kuka varjosti oululaisperhettä. Puumalainen arveli, että hän on joutunut vakuutustutkinnan kohteeksi. Hän pyysi omalta vakuutusyhtiöltään itseään koskevat asiakirjat, joista paljastui kolmen päivän seuranta.

Vakuutusyhtiön tutkija seurasi ja myös kuvasi Puumalaista. Hän raportoi kohteensa liikkeistä välillä jopa minuuttien tarkkuudella. Vakuutusyhtiö laittoi etsivän kuuden lapsen perheenäidin perään tarkistaakseen tämän työkykyä.

Puumalainen on käynyt vuodesta 2015 lähtien kiistaa vakuutusyhtiön kanssa työkyvystään. Työtapaturman seurauksena hän loukkasi peukalonsa. Se leikattiin ja siitä lähtien Puumalainen on kärsinyt CRPS-kipuoireyhtymästä, joka hänen omien lääkäreidensä mukaan on levinnyt koko kehoon ja johtanut työkyvyttömyyteen.

Työmatkalla sattuneesta pyöräilyturmasta on seurannut Pia Puumalaiselle hänen mukaansa vuosien kipukierre ja pitkä kiista vakuutusyhtiön kanssa.­

Vakuutusyhtiön lääkäreiden mielestä Puumalainen on vielä 50-prosenttisesti työkykyinen. Asian selvittämiseksi vakuutustutkija on tarkkaillut Puumalaisen elämää kodin ulkopuolella. Hän kiinnittää raportissaan erityisen paljon huomiota naisen oikean käden toimintaan, sillä Puumalaisen kipuoireyhtymä lähti laajenemaan oikean käden peukalon vauriosta.

Näin vakuutusetsivä raportoi Puumalaisen liikkeitä:

Maanantai 10.6.

16.38 Tummatukkainen nainen meni talon toisen kerroksen huoneistoon. Mukana naisella oli pienehkö koira, joka vastasi PP:n avoimessa Facebook-profiilissa olevaa koiraa. (Puumalaisen Facebook-profiili ei ole avoin)

17.20 Asunnosta tuli ulos sinne aiemmin sisälle mennyt nainen sekä noin 5–6-vuotias tyttö, joka on PP:n Facebook-profiilin kuvan perusteella hänen nuorin tyttönsä. PP käveli suhteellisen hitaasti ja kävely oli hivenen jäykähkön näköistä.

17.37 P kaiveli oikealla kädellään takintaskusta puhelimen ja käytti sitä niin ikään oikealla kädellä, jolla hän myös laittoi puhelimen takaisin taskuun.

17.49 P nosti oikean käden kokonaan eteenpäin ojennettuna olkapään tasoon osoittaen jotakin, käsi nousi ko. asentoon täysin normaalisti ja normaalilla nopeudella.

17.52 P ja muu seurue meni makkara- ja mehujonoon, jossa P otti puhelimen pois lapseltaan oikealla kädellä. P otti oikealla kädellään ison (litran) sinappipullon ja puristi sinappia makkaran päälle, laittaen pullon takaisin pöydälle oikealla kädellään.

18.04 P pyyhki lapsensa suuta paperilla oikealla kädellä.

18.08 Koko seurue poistui paikalta. P/seurue vietti ko. paikassa noin 30 minuuttia ja he kävelivät muutamia satoja metrejä.

Tiistai 11.6.

9.00 Asunnosta tuli ulos nuorehko naishenkilö, joka talutti samaa koiraa, kun eilinenkin oletettu avustaja. Ko. nainen alkoi siivoamaan asuntoa, tuoden muun muassa mattoja roikkumaan 2. kerroksen kaiteelle.

12.08 Sama nainen kävi saman koiran kanssa lenkillä.

15.30 Asunnosta poistui P, avustaja ja P:n tyttö. He menivät samaan ajoneuvoon kuin eilenkin, ajoneuvo oli parkissa talon takana. P kantoi kassia vasemmassa kädessään, avasi ja sulki ajoneuvon oven oikealla kädellä. Seurue meni Matkahuoltoon, avustajan kantaessa jonkin paketin ajoneuvoon sisälle. Tämän jälkeen ajoneuvo hukattiin ja ajoneuvo löytyi kello 16.26 takapihan parkkipaikalta. (Avustaja karisti varjostajan auton kannoiltaan Oulun keskustassa)

16.38 Avustaja kävi koiran kanssa ulkona.

18.38 Avustaja lähti yksin ko. ajoneuvolla, sama koira mukanaan. Paikalta poistuttiin kello 21.03.

Keskiviikko 12.6.

7.40 Asunnosta tuli ulos P sekä avustaja ja he lähtivät sisäpihalta liikkeelle ajoneuvolla. he ajoivat 8-tietä etelään päin, päätyen Raahen terveyskeskuksen pihalle, tämän jälkeisistä liikkumisista ei ole havaintoja.